આંકલાવ તાલુકાના કોસીન્દ્રા ગામના ત્રણ પિતરાઇ ભાઇ વેગનઆર કારમાં બામણગામથી કામ પતાવીને પરત જતા હતા. ત્યારે જીલોડ પાસે તેઓની કારને ટ્રકથી અકસ્માત કરીને ત્રણેયની અકસ્માતના રૂપમાં ઠંડા કલેજે હત્યા કરી નાખવામાં આવી હતી. ગત 22 સપ્ટેમ્બર 2018ના રોજ બનેલી આ ઘટનામાં તપાસ કરી રહેલા આંકલાવ પી.એસ.આઇ. પી. એન. સિંઘે પ્રથમ સમગ્ર હત્યાકાંડ સોપારી ફોડનાર વાંસખીલિયા ગામના અલ્પેશ મનુ પરમારને ઝડપી લીધો હતો. તેના સાત દિવસના રિમાન્ડ મેળવી તપાસ હાથ ધરી હતી. જેમાં આ ગુનામાં નાણાં લઈ પોતાના નામે ટ્રક ખરીદવાની ભૂમિકા ભજવનાર મૂળ ખડોધીનો હાલ વાંસખીલિયા ગામે રહેતા સુનિલ ભરત પરમારને પણ ઝડપી પાડી તેના પણ ત્રણ દિવસના રિમાન્ડ મેળવ્યા હતા. દરમિયાન આ સમગ્ર હત્યાકાંડનો માસ્ટર માઈન્ડ એડવોકેટ શાહરૂખ શબ્બીર મલેક ઝડપાઈ જતા પોલીસે તેના સાત દિવસના રિમાન્ડ મેળવી તપાસ શરૂ કરી છે.